Afleggingsproses by AngloGold Ashanti duur voortArgieffoto Die vakbond Solidariteit het vandag gerugte weerlê dat daar reeds ’n ooreenkoms tussen AngloGold Ashanti en vakbonde bereik is om al 849 poste, wat deur ’n artikel-189 afleggingsproses by die maatskappy geraak word, te red. Dit volg nadat vroeër vandeesweek berig is dat daar reeds ’n ooreenkoms bereik is waarin geaffekteerde werknemers oorgeplaas of heropgelei sal word. Volgens Connie Prinsloo, adjunkhoofsekretaris van die mynboubedryf by Solidariteit, was die vakbond vandeesweek aktief betrokke by vergaderings met die bestuur van die maatskappy en is daar nog hoegenaamd nie enige ooreenkoms bereik nie. “Solidariteit sal natuurlik verheug wees oor elke pos wat moontlik gered kan word,” het Prinsloo gesê. Volgens Prinsloo sal die vakbond alles in sy vermoë doen om te verseker dat daar so min as moontlik poste deur hierdie proses geraak word. “Die 189-proses, soos deur die Wet op Arbeidsverhoudinge uiteengesit, moet egter eers begin waarna Solidariteit in die beste belang van sy lede sal optree,” het Prinsloo verduidelik. Prinsloo het daarop gewys dat die Kommissie vir Versoening, Bemiddeling en Arbitrasie (KVBA) nou ’n kommissaris moet aanwys wat die afleggingsproses gaan fasiliteer. “Ons sal wag om te hoor wie as fasiliteerder gaan optree. Die fasiliteringsproses sal daarna kan begin,” het Prinsloo gesê.